钦定古今图书集成/方舆汇编/边裔典/第064卷 > 唐
## 钦定古今图书集成/方舆汇编/边裔典/第064卷 > 唐

### 太宗贞观 年僧元奘游西域至秣菟罗国

按《唐书》不载。按《大唐西域记》，“秣菟罗国周五千馀
里，国大都城周二十馀里。土地膏腴，稼穑是务。庵没
罗果，家植成林。虽同一名，而有两种：小者生青熟黄，
大者始终青色，出细斑㲲及黄金。气序暑热，风俗善
顺，好修冥福，崇德尚学。伽蓝二十馀所，僧徒二千馀
人，大小二乘，兼攻习学。五祠五所，异道杂居。有三窣
堵”波，并无忧王所建也。过去四佛遗迹甚多。释迦如
来、诸圣弟子遗身窣堵波，谓舍利子。〈旧曰舍梨子又曰舍利弗讹略
也〉没特伽罗子。〈旧曰目干连讹略也〉布剌拏《梅呾丽》衍尼弗呾
罗。〈唐言满慈子旧曰弥多罗尼子讹略也〉优波釐、阿难陀、罗怙罗。〈旧曰罗㬋
罗又曰罗云皆讹略也〉曼殊室利。〈唐言妙吉祥旧曰濡首又曰文殊师利或言曼殊尸利译
曰妙德讹也〉“诸菩萨窣堵波等，每岁三长及月六斋，僧徒
相竞，率其同好，赍持供具，多营奇玩，随其所宗而致
像设。阿毗达磨众供养舍利子，习定之徒供养没特伽罗子，诵持经者供养满慈子，学毗柰耶众供养优
波釐，诸苾刍尼供养阿难，未受具戒者供养罗怙罗，
其学大乘者供养诸菩萨。是日也，诸窣堵波竞修供
养，珠旛”布列，宝盖骈罗，香烟若云，华散如雨，蔽亏日
月震荡谿谷。国王大臣修善为务。城东行五六里至
一山伽蓝，疏崖为室，因谷为门。尊者邬波毱多〈唐言近护〉
之所建也。其中则有《如来指爪窣堵波》。

伽蓝北岩间有石室，高二十馀尺，广三十馀尺，四寸
细筹填积其内。尊者近护说法，化导夫妻俱证罗汉
果者，乃下一筹。异室别族，虽证不记。石室东南二十
四五里，至大涸池，傍有窣堵波。在昔如来行经此处，
时有狝猴，持蜜奉佛，佛令水和，普遍大众，狝猴喜跃，
堕坑而死，乘兹福力，得生人中。

池北不远大林中，有过去四佛经行遗迹，其侧有舍
利子、没特伽罗子等千二百五十大阿罗汉习定之
处，并建窣堵波以记遗迹。如来在世屡游此国，说法
之所，并有封树。从此东北行五百馀里，至萨他泥湿
伐罗国。〈中印度境〉

晋

### 安帝 年僧法显入西域至僧伽施国

按《晋书》不载。按释法显《佛国记》：自南天竺东南行
十八由延，有国名僧伽施。僧伽施佛上忉利天，三月
为母说法，来下处。佛上忉利天以神通力，都不使诸
弟子知，未满七日，乃放神足。阿那律以天眼遥见世
尊，即语尊者大目连：“汝可往问讯世尊。”目连即往，头
面礼足，共相问讯。问讯已，佛语目连：“吾却后七日，当
下”阎浮提。目连既还，于时八国大王及诸臣民，不见
佛久，咸皆渴仰，云集此国以待世尊。时优钵罗比丘
尼即自心念：“今日国王臣民，皆当奉迎佛，我是女人，
何由得先见佛？”即以神足化作转轮圣王，最前礼佛。
佛从忉利天上来向下，下时化作三道宝阶，佛在中
道七宝阶上行。梵天王亦化作白银阶，在右边，执白
拂而侍。天帝释化作紫金阶，在左边执七宝盖而侍。
诸天无数从佛下。佛既下，三阶俱没于地，馀有七级
现。后阿育王欲知其根际，遣人掘看，下至黄泉，根犹
不尽。王益信敬，即于阶上起精舍，当中阶作丈六立
像，精舍后立石柱，高三十肘，上作师子。柱内四边有
佛像，内外映彻，净若琉璃。有外道论师与沙门诤此
住处，时沙门理屈，于是共立誓言：“此处若是沙门住
处者，今当有灵验。”作是言已，柱头师子乃大鸣吼见
证。于是外道惧怖心伏而退。佛以受天食三月故，身
作天香，不同世人，即便浴身。后人于此处起浴室，浴
室犹在。优钵罗比丘尼初礼佛处，今亦起塔。佛在世
时有剪“发爪作塔，及过去三佛并释迦文佛坐处、经
行处及作诸佛形像处，俱有塔，今悉在。天帝释、梵天
王从佛下处亦起塔，此处僧及尼可有千人，皆同众
食，杂大小乘学住处。一白耳龙与此众僧作檀越，令
国内丰熟，雨泽以时，无诸灾害，使众僧得安。”众僧感
其惠故，为作龙舍，敷置坐处。又为龙设福食，供养众
僧，日日众中别差三人，到龙舍中食。每至夏坐讫，龙
辄化形作一小蛇，两耳边白，众僧识之。铜盂盛酪，以
龙置中，从上座至下座行之，似若问讯，遍便化去。年
年一出，其国丰饶，人民炽盛，最乐无比，诸国人来无
不经理供给所须。寺北五十由延有一寺名火境，火
境者，恶鬼名也。佛本化是恶鬼，后人于此处起精舍，
以精舍布施阿罗汉，以水灌手，水沥滴地，其处故在，
正复扫除，常现不灭。此处别有佛塔，善鬼神常扫洒，
初不须人工。有邪见国王言：“汝能如是者，我当多将
兵众住此，益积粪秽，汝复能除不？”鬼神即起大风，吹
之令净。此处有百枚小塔，人终日数之不能得知，若
至意欲知者，“便一塔边置一人已，复计数人，人或多
或少，其数不可得知。有一僧伽蓝可六七百僧，此中
有辟支佛食处。泥洹地大如车轮，馀处生草此处独
不生，乃晒衣地处亦不生草，衣条著地迹今故现在。”
法显住龙精舍夏坐，坐讫东南行七由延，到罽饶夷
城。城接恒水，有二僧伽蓝，尽小乘学。去城西六七里
恒水北岸，佛为诸弟子说法处。传云：“说无常苦，说身
如泡沫等。”此处起塔犹在。度恒水南行三由延，到一
林名呵梨。佛于此中说法、经行、坐处尽起塔。从此东
南行十由延，到沙祗大国。

晋

### 安帝 年释法显入西域至沙祗大国

按《晋书》不载。按释法显《佛国记》：“从呵梨林东南行
十由延，到沙祗大国。出沙祗城南门道东，佛本在此。
嚼杨枝刺土中，即生长七尺，不增不减。诸外道婆罗
门嫉妒，或斫或拔，远弃之，其处续生如故。此中亦有
四佛经行坐处，起塔故在。从此南行八由延，到拘萨
罗国

晋

### 安帝 年释法显入西域至拘萨罗国

按《晋书》不载。按释法显《佛国记》，“从沙祗大国南行
八由延，到拘萨罗国舍卫城。城内人民稀旷，都有二
百馀家，即波斯匿王所治城也。大爱道故精舍处，须
达长者井壁，及鸯掘魔得道、般泥洹烧身处，后人起
塔，皆在此城中。诸外道婆罗门生嫉妒心，欲毁坏之，
天即雷电霹雳，终不能得坏。出城南门千二百步道
西”，长者须达起精舍，精舍东向，开门户，两厢有二石
柱，左柱上作轮形，右柱上作牛形。池流清净，林木尚
茂，众华异色，蔚然可观，即所谓祗洹精舍也。佛上忉
利天，为母说法九十日，波斯匿王思见佛，即刻牛头
旃檀作佛像，置佛坐处。佛后还入精舍，像即避出迎
佛。佛言：“还坐吾般泥洹后，可为四部众作法式像。”即
还坐。此像最是众像之始，后人所法者也。佛于是移
住南边小精舍，与像异处，相去二十步，祗洹精舍本
有七层，诸国王人民竞兴供养。悬缯旛盖，散华烧香，
然灯续明，日日不绝。鼠衔灯炷，烧花旛盖，遂及精舍，
七重都尽。诸国王人民皆大悲恼，谓旃檀像已烧却。
后四五日，开东小精舍户，忽见本像，皆大欢喜，共治
精舍，得作两重，远移像本处。法显、道整初到祗洹精
舍，念昔世尊住此二十五年，自伤生在边夷，共诸同
志游历诸国，而或有还者，或有无常者，今日乃见佛
空处，怆然心悲。彼众僧出，问显等言：“汝从何国来？”答
云：“从汉地来。”彼众僧叹曰：“奇哉！边地之人乃能求法
至此。”自相谓言：“我等诸师和尚相承已来，未见汉道
人来到此也。”精舍西北四里有榛，名曰得眼。本有五
百盲人，依精舍住，此。佛为说法，尽还得眼。盲人欢喜，
刺杖著地，头面作礼，杖遂生长大。世人重之，无敢伐
者，遂成为榛，是故以得眼为名。祗洹众僧中食后，多
往彼榛中坐禅。祗洹精舍东北六七里，毗舍佉母作
精舍，请佛及僧，此处故在祗洹精舍大援落，有二门，
一门东向，一门北向。此园即须达长者布金钱买地
处也。精舍当中央，佛住此处最久，说法度人。经行坐
处亦尽起塔，皆有名字，乃孙陀利杀身谤佛处。出祗
洹东门北行七十步，道西，佛昔共九十六种外道论
议，国王大臣、居士、人民皆云集而听。时外道女名旃
遮摩那，起嫉妒心，及怀衣著腹前，似若妊身，于众会
中谤佛以非法。于是天帝释即化作白鼠，啮其腰带
断，所怀衣堕地，地即劈裂，生入地狱。及调达毒爪欲
害佛，生入地狱处，后人皆标识之。又于论议处起精
舍，精舍高六丈许，里有坐佛。其道东有外道天寺，名
曰“影覆”，与论议处精舍夹道相对，亦高六丈许。所以
名影覆者，日在西时，世尊精舍影则映外道天寺；日
在东时，外道天寺影则北映，终不得映佛精舍也。外
道常遣人守其天寺，扫洒烧香，然灯供养，至明旦，其
灯辄移在佛精舍中。婆罗门恚言：“诸沙门取我灯自
供养佛。”为尔不止。婆罗门于是夜自伺候，见其所事。
天神持灯，绕佛精舍三匝，供养佛已，忽然不见。婆罗
门乃知佛神大，即舍家入道。《传》云：“近有此事，绕祗洹
精舍，有九十八僧伽蓝尽有僧住处，唯一处空。此国
中有九十六种外道，皆知今世各有徒众，亦皆乞食，
但不持钵，亦复求福。于旷路侧立福德舍，屋宇、床卧、
饮食，供给行路人及出家人来去”客，但所期异耳。调
达亦有众在，供养过去三佛，唯不供养释迦文佛。舍
卫城东南四里，琉璃王欲伐舍夷国，世尊当道侧立，
立处起塔。城西五十里，到一邑，名都维，是迦叶佛本
生处、父子相见处、般泥洹处，皆悉起塔。迦叶如来全
身舍利，亦起大塔。从舍卫城东南行十二由延，到一
邑，名那毗伽。